荔支巖
作者：劉克莊
朝代：宋

paragraphs: 異境閟神奇，一罅通深阻。
呀然張蟾吻，光怪腹中貯。
始來尚覿面，稍進但聆語。
迴頭失塵世，束縕行里所。
石房容十客，石柱徑丈許。
眠獒若將吠，墜果疑可咀。
平生聞化城，今見玉樓櫓。
陟高既趫捷，循狹或傴僂。
忽逢路窮處，淺浪隔洲渚。
心知仙聖居，欲到無飛羽。
向非薪燭力，往返何異瞽。
重游儻未卜，聊向詩中覩。